# **Oddaja za starejše »Ah, ta leta!«**

**Nova oddaja je na sporedu ob petkih ob 17.20 na TV SLO 1**

Oddaja za mlade, malo starejše in še malo bolj starejše, a mlade po srcu!

Tema prve oddaje Ah, ta leta!  je bila »**VSEŽIVLJENJSKO UČENJE«**. Gostja v studiu je bila  dr. Ana Krajnc, pionirka vseživljenjskega izobraževanja in predsednica Univerze za tretje življenjsko obdobje. Svoje  življenje je posvetila raziskovanju inovativnih modelov izobraževanja odraslih.  Prepričana je, da v mladosti pridobljena izobrazba ni vedno zadostna popotnica za izzive sodobnega časa. Znanje je treba vsrkavati vse življenje, sploh zdaj, ko  živimo v družbi sprememb, tveganja, a tudi največjih možnosti, kar jih je človek kadarkoli v zgodovini imel.

*Na fotografiji voditeljica Helena Pirc z gostjo dr. Ano Krajnc,*

*pionirko vseživljenjskega učenja. Foto: RTV Slovenija*

**Dr. Ana Krajnc**: »Ko greš v pokoj, začneš svobodno upravljati svoj čas. Vendar to marsikoga prestraši, če si ni že v aktivnih letih naredil nek načrt, kako bo zapolnil nenadno obilje časa v tretjem življenjskem obdobju. Za nekega posameznika to lahko pomeni še 30 let življenja! Ta svoboda upravljanja s časom pa pomeni tudi to, da si moraš zdaj sam postavljati cilje, nikogar več ni, ki bi ti jih postavljal. V šoli so ti jih učitelji, v službi vsakokratni vodje.  Ljudje smo namreč bitja perspektive, cilje v življenju nujno potrebujemo. Za njihovo uresničevanje pa potrebujemo znanje. Vsi, ne glede na leta.»

Torej – določena starost ali  konec aktivne delovne dobe ne ukine naše radovednost, vedoželjnosti in postavljanja novih ciljev. Vsi, ne glede na pridobljeno izobrazbo, se lahko učimo.

**Neva Novljan**, urednica oddaje (občanka občine Ivančna Gorica): »Enostavno imam rada starejše, rada sem v njihovi družbi, saj me velikokrat fascinirajo s svojo energijo, srčnostjo, modrostjo, vitalnostjo, ja, tudi ranljivostjo, kar sem spoznavala predvsem pri ustvarjanju serije Izzivi srebrne generacije v preteklih letih. Zato sem navdušena, da bodo zdaj starejši tedensko dobili svojo priložnost, svoj glas, da sami povedo, kako doživljajo svoje izzive, kaj čutijo, kaj zmorejo, kako razmišljajo, kaj jih v sedanji družbi moti, razveseljuje, žalosti…

V petek, 4. marca bomo v studiu gostili Ano Petrič, gorečo borko za pravice starejših. Z njo bomo opozorili  o posledicah minulega obdobja, ko so bili stiki z drugimi ljudmi  iz dneva v dan bolj omejeni, druženja nezaželena. Fizična oddaljenost je privedla do družbene osamitve. Dolgoročne posledice takšnega stanja se bodo šele pokazale, a je že danes jasno, da imata osamljenost in občutek odrezanosti od sveta vpliv tako na naše psihološko kot na fizično zdravje.

V mesecu marcu bomo gostili še pevca Lada Leskovarja in z njim govorili o brezčasni glasbi iz zlate dobe slovenske popevke, kako se soočamo s smrtjo svojih bližnjih in kako pogovor o smrti ne sme biti tabu tema bo z nami v studiu spregovorila dr. Manca Košir, med drugim tudi spremljevalka umirajočih, v zadnji marčevski oddaji pa bomo spregovoriti tudi o tem, kako se starejši znajdejo v sodobnem prometu. Želim si, da bi oddaja dosegla čim več ljudi, tako starejših kot tudi mlajših – saj nam bodo zgodbe starejših posameznikov, ki jih bomo snemali na terenu – lahko vsem v navdih. Tem nam zagotovo ne bo zmanjkalo.

Vesela pa bom tudi odzivov gledalcev na našo oddajo (pišejo nam lahko na e-naslov: ahtaleta@rtvslo.si  ali na naslov: Ah, ta leta!, Kolodvorska 2, 1000 Ljubljana) saj so nam vedno spodbuda, da delamo še bolje. Upam, da nam je uspelo pripraviti oddajo, v kateri bodo vedno kaj koristnega slišali tako tisti, polni energije in ustvarjalnosti, ki ob omembi let le zamahnejo z roko: "Ah, ta leta!" in tudi tisti, ki se soočajo z izzivi, ki jih leta le prinesejo, pa se z njimi pogumno soočajo.«

*Besedilo:* [Neva Novljan, urednica oddaje Ah, ta leta!](https://www.rtvslo.si/rtv/za-medije/sporocila-za-javnost/oddaja-za-starejse-ah-ta-leta/612292?fbclid=IwAR1QCy6dlHTjATEW9KlNMhCSpvDMZ_xfVpqKzU2vPbJlDw9F3wi9FQC0iXU)

*Foto: RTV Slovenija*